KOMISJONI MÄÄRUS (EÜ) nr 1461/2003,

18. august 2003,

milles sätestatakse kalandustegevust käsitlevate andmete elektroonilise edastamise ja kaugseire katseprojektide tingimused

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta,1 eriti selle artikli 22 lõiget 3 ja artikli 23 lõiget 5,

ning arvestades järgmist:

(1) Määrusega (EÜ) nr 2371/2002 nõutakse, nõukogu peab 2004. aastal tegema otsuse kalandustegevust käsitlevate andmete elektroonilise edastamise kohta, et parandada kalapüügivõimaluste korraldamise tõhusust ning võtta kasutusele kaugseirevahendid merel olevate laevade tuvastamiseks.

(2) Selleks, et hinnata kasutatavat tehnoloogiat, võib koostöös komisjoniga enne 1. juuni 2004 läbi viia vastavaid kalandustegevust käsitlevate andmete elektroonilise edastamise ja kaugseirega seotud katseprojekte.

(3) Seetõttu tagamaks, et liikmesriigid viivad läbi kõnesolevaid projekte, on vaja sätestada kohaldamistingimused. Kõnealused tingimused peaksid elektroonilise andmeedastuse osas hõlmama eelkõige elektrooniliselt registreeritavaid ja esitatavaid andmeid ning kalalaevade pardal olevate selliste süsteemide toimimist, millega registreeritakse ja edastatakse elektrooniliselt asjaomaseid andmeid. Kaugseire osas peaksid tingimused hõlmama kõnealuse süsteemi toimimist ja katseprojektide ajal jälgitavaid piirkondi.

(4) Liikmesriigid peavad komisjoni teavitama katseprojektide edusammudest ja tulemustest eelkõige selleks, et hinnata kalanduse kontrolli tõhustamisel kasutatavate tehnoloogiate tasuvust.

(5) Ühendus võib rahaliselt toetada liikmesriikide läbiviidavaid katseprojekte tingimustel, mis on kehtestatud nõukogu 28. mai 2001. aasta otsuses 2001/431/EÜ ühenduse rahalise toetuse kohta teatavate kulude katmiseks, mis liikmesriikides tekivad ühise kalanduspoliitika suhtes kohaldatavate kontrolli-, inspekteerimis- ja järelevalvekavade rakendamise tõttu.2

(6) Käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega,

ON VASTU VÕTNUD KÄESOLEVA MÄÄRUSE:

I PEATÜKK

ÜLDSÄTTED

Artikkel 1

Objekt

Käesolevas määruses sätestatakse teatavad tingimused, et liikmesriigid saaksid läbi viia määruse (EÜ) nr 2371/2002 artikli 22 lõike 1 punktiga c ja artikli 23 lõikega 3 ettenähtud katseprojekte, mis on seotud kalandustegevust käsitlevate andmete elektroonilist edastamist ja kaugseiret.

Artikkel 2

Tähtajad

1. Katseprojektid peavad käivituma hiljemalt 1. detsembril 2003 ja kestma vähemalt 31. maini 2004.

2. Kalandustegevust käsitlevate andmete elektroonilise edastamise ja kaugseirega seotud projekte, mida liikmesriigid viivad läbi enne käesoleva määruse jõustumise kuupäeva, käsitletakse käesoleva määruse kohaste katseprojektidena.

II PEATÜKK

KALANDUSTEGEVUST KÄSITLEVATE ANDMETE ELEKTROONILINE EDASTAMINE

Artikkel 3

Kalalaevade valimine

Liikmesriigid, kes viivad läbi kalandustegevust käsitlevate andmete elektroonilise edastamisega seotud katseprojekte, valivad vajaliku arvu eelistatavalt eri pikkusega laevu.

Artikkel 4

Pädevale asutusele esitatavad aruanded

Ilma et see piiraks ühenduse õiguses sätestatud kohustuste kohaldamist, registreerib katseprojektis osaleva ühenduse kalalaeva kapten iga päev kalastusretki ja kalapüüki käsitlevad andmed ning edastab need elektrooniliselt lipuliikmesriigi päevale asutusele, märkides eelkõige järgmist:

a) kõikide püütud ja pardal hoitavate kalaliikide kogused, kui need ületavad 50 kg eluskaalu ekvivalendi;

b) saagi püüdmise kuupäev ja asukoht;

c) kasutatud püügivahendi liik; ja

d) kalalaevade puhul, mille kogupikkus on üle 18 meetri ja mis püüavad kala piirkondades, mille suhtes kohaldatakse vetele ja kalavarudele juurdepääsu erieeskirju, passiivpüüniste vettelaskmise või uuesti vette laskmise kuupäev ja kellaaeg ning passiivpüünistega püügi lõpetamise kuupäev ja kellaaeg.

Artikkel 5

Laevaseadmed

Liikmesriigid võtavad vajalikke meetmeid, tagamaks et nende lipu alla sõitvad ja katseprojektis osalevad laevad oleksid varustatud seadmetega, millega on katseprojekti jooksul võimalik registreerida ja elektrooniliselt edastada kalandustegevust käsitlevaid andmeid.

Artikkel 6

Andmete edastamine

1. Liikmesriigid edastavad komisjonile hiljemalt üks kuu enne projektide käivitumist järgmised andmed:

a) katseprojekte kontrollima määratud pädeva asutuse täielikud andmed;

b) osalevate laevade loetelu, mis sisaldab vähemalt iga laeva laevastikuregistri sisenumbrit ja nime;

c) pardaseadmete tehniliste omaduste lühiiseloomustus; ja

d) kirjeldus selle kohta, kuidas andmeid kogutakse ja kuidas pädev asutus neid töötleb.

2. Liikmesriigid teavitavad komisjoni pärast projektide käivitumist kõikidest osalevate laevade loetellu tehtavatest muudatustest.

3. Komisjon edastab liikmesriikidele lõigete 1 ja 2 alusel saadud andmed.

Artikkel 7

Kalandustegevust käsitlevate andmete töötlemine

1. Liikmesriigid võtavad vajalikke meetmeid, tagamaks et pädevad asutused töötlevad nende lipu all sõitvate ja projektis osalevate laevade elektrooniliselt edastatud andmeid.

2. Kõnealused asutused registreerivad andmed elektroonilisel kujul, ükskõik missugust süsteemi kasutatakse. Liikmesriigid tagavad, et andmeid säilitatakse registris kuni 31. detsembrini 2004.

III PEATÜKK

KAUGSEIRE

Artikkel 8

Laevade tuvastamise süsteemid

1. Liikmesriigid, kes võtavad kasutusele kaugseiretehnoloogial põhinevad laevade tuvastamise süsteemid (VDS-süsteem) ja katsetavad neid, kasutavad kaugkujutisi, et tuvastada kalalaevu oma suveräänsete õiguste ja jurisdiktsiooni alla kuuluvatel meredel ning muudes piirkondades, kus nende lipu all sõitvad kalalaevad võivad tegutseda.

2. Katseprojektidega hinnatakse VDS-süsteemi suutlikkust teha järgmist:

a) kasutada kosmosest ja õhust saadavaid kaugkujutisi kalalaevade arvu ja asukoha määramiseks konkreetses piirkonnas;

b) teostada ristkontrolli, võrreldes VDS-süsteemiga tuvastatud kalalaevade asukohti ja laevaseiresüsteemiga (VMS-süsteem) saadud asukohaaruandeid, ning

c) anda teada võimalikest kalalaevadest, kellelt ei ole saadud asukohaaruandeid VMS-süsteemi kaudu.

Artikkel 9

Jälgitavad merepiirkonnad

1. Liikmesriigid teevad otsuse merepiirkonna või -piirkondade kohta, mida katseprojektide jooksul jälgitakse.

2. Liikmesriigid edastavad komisjonile hiljemalt üks kuu enne projektide käivitumist projekti üksikasjad, eelkõige katseprojekte kontrollima määratud pädeva asutuse, kujutiste arvu ja piirkonnad, millest kujutised võetakse. Liikmesriigid põhjendavad piirkondade valikut.

IV PEATÜKK

LÕPPSÄTTED

Artikkel 10

Liikmesriikide koostöö

1. Liikmesriigid võivad läbi viia ühiseid katseprojekte.

2. Komisjon jälgib katseprojektide edusamme ja soodustab liikmesriikidevahelist koostööd.

Artikkel 11

Komisjonile esitatavad aruanded

1. Iga liikmesriik esitab komisjonile 30. aprilliks 2004 hindamisaruande läbiviidud katseprojektide kohta, mis sisaldab eelkõige katseprojektide jaoks rakendatud süsteemide tehnilist kirjeldust, ning selgituse selle kohta, kuidas kõnealused süsteemid on ühendatud olemasolevate seire-, kontrolli- ja järelevalvesüsteemidega.

2. Iga liikmesriik esitab 31. juuliks 2004 lõpparuande, mis sisaldab konkreetseid süsteemide tasuvust ja toimimist käsitlevaid üksikasju, samuti oma märkused asjaomaste tehnoloogiate kasutamise kohta.

Artikkel 12

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 18. august 2003

Komisjoni nimel

komisjoni liige

Franz FISCHLER

1 EÜT L 358, 31.12.2002, lk 59.

2 EÜT L 154, 9.6.2001, lk 22.